送馮貫道之東川轉而之行在
作者：張嵲
朝代：宋

paragraphs: 秋風来萬里，草木日夜凋。
屬兹憀慄時，執别在今朝。
亂離多苦辛，况乃道路窮。
若人抱奇節，勁氣干雲霄。
結交二十年，途窮識久要。
間闗復會面，益若漆投膠。
感深念存殁，投分忘頑囂。
汝海昔爲别，盛年意氣豪。
及兹分手日，星星悲二毛。
壯心隨遇盡，曩志與時消。
别夜月皎皎，首途方迢迢。
故園不足懷，令德乃所操。
君其愛爾軀，努力熙皇朝。